text: इस मामले में अपनी प्रतिक्रिया देते हुए बीजेपी नेता सुब्रमण्यम स्वामी ने कहा कि यूपीए सरकार और भ्रष्ट पुलिस ने मौत के वक्त सभी सबूत और दस्तावेजों को नष्ट कर दिया। उन्होंने कहा कि अभी के सबूतों पर क्या हो सकता है। ट्रायल के दौरान इसमें और भी जानकारियां सामने आ सकती हैं। उन्होंने कहा कि शशि थरूर पर आरोप लगे हैं कि उन्होंने अपनी पत्नी को खुदकुशी के लिए उकसाया। आपको बता दें कि बीजेपी सांसद सुब्रमण्यम स्वामी ने ही दिल्ली हाईकोर्ट में पीआईएल दायर कर सुनंदा पुष्कर मौत मामले की सीबीआई जांच और संयुक्त जांच टीम बनाने की अपील की थी। हालांकि दिल्ली हाईकोर्ट ने स्वामी की याचिका खारिज कर दी थी, जिसके बाद उन्होंने सुप्रीम कोर्ट में अपील की थी।